
บทคัดย่อ

เครื่องช่วยอ่านฉลากยาด้วยปัญญาประดิษฐ์ผ่านการแปลงข้อความเป็นเสียง มีวัตถุประสงค์เพื่อพัฒนาอุปกรณ์ต้นแบบสำหรับอ่านข้อความจากฉลากยา วิเคราะห์ข้อมูลสำคัญ และแปลงข้อมูลเป็นเสียงพูด เพื่อช่วยให้ผู้สูงอายุ ผู้ที่มีความบกพร่องทางการมองเห็น และผู้ที่มีข้อจำกัดในการเข้าถึงข้อมูลตัวอักษร สามารถรับรู้ข้อมูลบนฉลากยาได้อย่างถูกต้อง สะดวก และลดโอกาสการใช้ยาผิดพลาด ระบบต้นแบบประกอบด้วยบอร์ด Raspberry Pi 5 และกล้อง USB โดยประยุกต์ใช้ระบบรู้จำอักขระจากภาพแบบผสม (Hybrid OCR) สำหรับอ่านข้อความบนฉลากยา จากนั้นประมวลผลด้วยโมเดลภาษาขนาดใหญ่ (Large Language Model: LLM) เพื่อแก้ไข วิเคราะห์ และสรุปข้อมูลสำคัญ ก่อนแปลงข้อความเป็นเสียงด้วยระบบ Text-to-Speech และแสดงผลผ่านลำโพง ผลการทดสอบพบว่า การประมวลผลด้วย โมเดลภาษาขนาดใหญ่ (Large Language Model: LLM)  ช่วยเพิ่มความถูกต้องของข้อมูลจากร้อยละ 77.85 เป็นร้อยละ 92.93 ระบบใช้เวลาในการประมวลผลเฉลี่ย 21.33 วินาที ต่อครั้ง และผู้ทดสอบจำนวน 5 คนมีความเข้าใจข้อมูลจากเสียงในระดับสูง โดยมีคะแนนเฉลี่ย 4.73 จาก 5 คะแนน หรือคิดเป็นร้อยละ 94.67 สรุปได้ว่าระบบสามารถทำงานได้ตามวัตถุประสงค์ ช่วยเพิ่มการเข้าถึงข้อมูลบนฉลากยา ลดความเสี่ยงจากการใช้ยาผิดพลาด และแสดงให้เห็นถึงศักยภาพของการประยุกต์ใช้เทคโนโลยีปัญญาประดิษฐ์เพื่อพัฒนาอุปกรณ์ช่วยเหลือด้านการใช้ยาในอนาคต
คำสำคัญ:  ปัญญาประดิษฐ์, ฉลากยา, การรู้จำอักขระจากภาพ, โมเดลภาษาขนาดใหญ่, การแปลงข้อความเป็นเสียง

1.บทนำ
ในปัจจุบัน โรงพยาบาล สถานพยาบาล และร้านขายยาส่วนใหญ่นิยมใช้ฉลากยาเพื่อแสดงข้อมูลสำคัญ เช่น ชื่อยา ขนาดยา วิธีการใช้ยา และข้อควรระวัง เพื่อให้ผู้ป่วยสามารถใช้ยาได้อย่างถูกต้องและปลอดภัย อย่างไรก็ตาม ผู้สูงอายุ ผู้ที่มีความบกพร่องทางการมองเห็น และผู้ที่มีข้อจำกัดในการอ่านข้อความขนาดเล็ก ยังคงประสบปัญหาในการเข้าถึงข้อมูลบนฉลากยา ซึ่งอาจนำไปสู่ความคลาดเคลื่อนในการใช้ยาและส่งผลกระทบต่อสุขภาพ ทั้งนี้ องค์การอนามัยโลก (World Health Organization: WHO) ระบุว่าความคลาดเคลื่อนทางยา (Medication Error) เป็นหนึ่งในสาเหตุสำคัญของอันตรายที่สามารถป้องกันได้ และก่อให้เกิดความสูญเสียทางเศรษฐกิจทั่วโลกประมาณ 42 พันล้านดอลลาร์สหรัฐต่อปี (World Health Organization [WHO], 2017)
แม้ว่าปัจจุบันจะมีเทคโนโลยีระบบรู้จำอักขระจากภาพ (Optical Character Recognition: OCR) ที่สามารถอ่านข้อความจากภาพได้ แต่ฉลากยามักประกอบด้วยข้อความภาษาไทย ภาษาอังกฤษ และข้อมูลที่เขียนด้วยลายมือ ทำให้การอ่านข้อความยังมีความคลาดเคลื่อนในบางกรณี งานวิจัยล่าสุดแสดงให้เห็นว่าการประยุกต์ใช้ระบบรู้จำอักขระจากภาพ (Optical Character Recognition: OCR) ร่วมกับโมเดลปัญญาประดิษฐ์เชิงกำเนิด (Generative AI) สามารถช่วยวิเคราะห์ แก้ไข และสรุปข้อมูลจากฉลากยาได้อย่างมีประสิทธิภาพ โดยเฉพาะสำหรับผู้สูงอายุ (Sathanarugsawait et al., 2025)
จากปัญหาดังกล่าว คณะผู้จัดทำจึงพัฒนา เครื่องช่วยอ่านฉลากยาด้วยปัญญาประดิษฐ์ผ่านการแปลงข้อความเป็นเสียง โดยใช้บอร์ด Raspberry Pi 5 ร่วมกับระบบรู้จำอักขระแบบผสม (Hybrid OCR) ซึ่งประกอบด้วย TrOCR และ EasyOCR เพื่ออ่านข้อความทั้งภาษาไทย ภาษาอังกฤษ และลายมือเขียน จากนั้นนำข้อมูลเข้าสู่โมเดลภาษาขนาดใหญ่ (Large Language Model: LLM) เพื่อวิเคราะห์ แก้ไขข้อความที่อ่านผิด และสรุปข้อมูลสำคัญของยา ก่อนแปลงผลลัพธ์เป็นเสียงด้วยระบบ Text-to-Speech เพื่อช่วยให้ผู้ใช้งานเข้าถึงข้อมูลบนฉลากยาได้สะดวก เข้าใจง่าย และลดความเสี่ยงจากการใช้ยาผิดพลาด

2.วิธีการดำเนินงาน
2.1 อุปกรณ์และชุดข้อมูล
ระบบต้นแบบพัฒนาบนบอร์ด Raspberry Pi 5 ซึ่งทำหน้าที่เป็นหน่วยประมวลผลหลัก เชื่อมต่อกับกล้อง USB Webcam ความละเอียด 1080p สำหรับรับภาพฉลากยา และลำโพง USB สำหรับแสดงผลเสียง โดยการบันทึกภาพดำเนินการภายในกล่องควบคุมแสงเพื่อให้ได้สภาพแสงที่คงที่และลดผลกระทบจากแสงภายนอก สำหรับการพัฒนาแบบจำลอง ใช้ชุดข้อมูล IAM Handwriting Line Dataset (Teklia/IAM-line) จากแพลตฟอร์ม Hugging Face จำนวน 1,900 ภาพ แบ่งเป็นชุดข้อมูลสำหรับฝึก 1,500 ภาพ และชุดข้อมูลสำหรับประเมินผล 400 ภาพ โดยแบ่งข้อมูลด้วยวิธี Stratified Sampling ตามจำนวนอักขระของแต่ละภาพ เพื่อให้ชุดข้อมูลมีการกระจายของความยาวข้อความอย่างสมดุล นอกจากนี้ยังใช้ตัวอย่างฉลากยาจริงที่มีทั้งข้อความภาษาไทย ภาษาอังกฤษ และลายมือเขียน จากบรรจุภัณฑ์ยาเม็ด ยาน้ำ และยาทาภายนอก สำหรับทดสอบการทำงานของระบบในสภาพแวดล้อมจริง ภาพในชุดข้อมูลสำหรับฝึกได้รับการทำ Data Augmentation ได้แก่ การปรับความสว่าง การหมุนภาพ และการเพิ่ม Gaussian Blur เพื่อเพิ่มความทนทานของแบบจำลองต่อความแปรผันของภาพจากการใช้งานจริง
2.2 สถาปัตยกรรมการประมวลผลของระบบ

ภาพที่ 2.2 System Pipeline
	การทำงานของระบบแบ่งออกเป็น 5 ขั้นตอนหลัก ดังแสดงในภาพที่ 2.2
2.2.1 การรับภาพฉลากยา
กล้อง USB Webcam ทำหน้าที่บันทึกภาพฉลากยาภายในกล่องควบคุมแสง และส่งภาพเข้าสู่ Raspberry Pi 5 เพื่อเตรียมสำหรับการประมวลผล
2.2.2 การอ่านข้อความด้วยระบบรู้จำอักขระแบบผสม Hybrid OCR
ภาพฉลากยาถูกแบ่งออกเป็นแต่ละบรรทัดข้อความก่อนส่งเข้าสู่แบบจำลอง TrOCR เพื่ออ่านข้อความภาษาอังกฤษ จากนั้นระบบตรวจสอบชื่อยาด้วยฐานข้อมูลยา (Medicine Dictionary) หากตรวจพบชื่อยาที่ตรงกับฐานข้อมูล ระบบจะนำข้อมูลเข้าสู่ขั้นตอนถัดไปทันที แต่หากค่าความเชื่อมั่นต่ำหรือพบข้อความภาษาไทย ระบบจะเรียกใช้ EasyOCR เพื่ออ่านข้อความเพิ่มเติมและรวมผลลัพธ์ก่อนดำเนินการต่อ
2.2.3 การวิเคราะห์ข้อมูลด้วยโมเดลภาษาขนาดใหญ่
ข้อความที่ได้จากระบบรู้จำอักขระจากภาพ (Optical Character Recognition: OCR)
จะถูกส่งเข้าสู่โมเดล Google Gemini 1.5 Flash ผ่าน OpenRouter API เพื่อแก้ไขคำที่อ่านผิด วิเคราะห์บริบท และสรุปข้อมูลสำคัญของฉลากยาให้อยู่ในรูปแบบภาษาไทยที่เข้าใจง่าย โดยประกอบด้วยชื่อยา สรรพคุณ วิธีใช้ และข้อควรระวัง
2.2.4 การแปลงข้อความเป็นเสียง
ข้อความสรุปถูกส่งเข้าสู่ระบบ Text-to-Speech เพื่อสังเคราะห์เสียงภาษาไทยและแสดงผลผ่านลำโพง USB โดยระบบถูกตั้งค่าให้เริ่มทำงานโดยอัตโนมัติเมื่อเปิดเครื่อง Raspberry Pi 5

3. สรุปและอภิปรายผล
3.1  การประเมินประสิทธิภาพของระบบ
เพื่อประเมินความถูกต้องของระบบ ได้ใช้ชุดข้อมูลภาพฉลากยาสังเคราะห์จำนวน 10,000 ภาพต่อการทดสอบ 1 ครั้ง ซึ่งสร้างขึ้นจากภาพฉลากยาจริงจำนวน 10 ภาพ และทำการทดสอบทั้งหมด 5 ครั้ง โดยเปรียบเทียบผลการทำงานของระบบก่อนและหลังการใช้โมเดลภาษาขนาดใหญ่ (Large Language Model: LLM) การประเมินใช้วิธีเปรียบเทียบผลลัพธ์ของระบบกับข้อมูลอ้างอิงจากฉลากยาจริง โดยพิจารณาความถูกต้องจากการระบุข้อมูลสำคัญ ได้แก่ ชื่อยา ความแรงหรือขนาดยา วิธีใช้ และข้อควรระวัง

กราฟที่ 3.1 ผลการเปรียบเทียบความถูกต้องของระบบก่อนและหลังการประมวลผลด้วยโมเดลภาษาขนาดใหญ่ (Large Language Model: LLM)
3.2 การประเมินระยะเวลาการทำงานของระบบ
ดำเนินการโดยใช้ภาพฉลากยาจริงจำนวน 5 ภาพ และทดสอบภาพละ 3 ครั้ง เพื่อหาค่าเฉลี่ยของระยะเวลาที่ใช้ในการประมวลผล โดยเริ่มจับเวลาตั้งแต่ระบบรับภาพจากกล้อง USB จนถึงการประมวลผลข้อความด้วยระบบรู้จำอักขระจากภาพ (Optical Character Recognition: OCR) การวิเคราะห์ข้อมูลด้วยโมเดลภาษาขนาดใหญ่ (Large Language Model: LLM) และการแปลงข้อความเป็นเสียง (Text-to-Speech) พร้อมแสดงผลเสียงผ่านลำโพง
	ภาพ
ฉลากยา
	ครั้งที่ 1
	ครั้งที่ 2
	ครั้งที่ 3
	ค่าเฉลี่ย

	1
	20
	23
	24
	22.33

	2
	19
	21
	22
	20.67

	3
	23
	20
	19
	20.67

	4
	21
	22
	21
	21.33

	5
	23
	22
	20
	21.67

	เฉลี่ยรวม
	21.20
	21.60
	21.20
	21.33


ตารางที่ 3.2 แสดงผลการทดสอบเวลาการทำงานของระบบตั้งแต่รับภาพจนแปลงเป็นเสียง
3.3 การประเมินความเข้าใจข้อมูลจากเสียงที่ระบบสร้างขึ้น
ความเข้าใจข้อมูลจากเสียงที่ระบบสร้างขึ้นประเมินโดยผู้ทดสอบจำนวน 5 คน ซึ่งรับฟังเสียงที่แปลงจากข้อความบนฉลากยาจำนวน 3 ภาพที่มีลักษณะแตกต่างกัน และประเมินระดับความเข้าใจด้วยแบบประเมินมาตราส่วนประมาณค่า (Rating Scale) 5 ระดับ โดยพิจารณาจากข้อมูลสำคัญที่ระบบอ่านออกมา ได้แก่ ชื่อยา สรรพคุณ วิธีใช้ ขนาดรับประทาน และข้อควรระวัง
	ภาพ
ผู้ทดสอบ
	A
	B
	C
	ค่าเฉลี่ย

	1
	5
	5
	5
	5.00

	2
	5
	4
	5
	4.67

	3
	4
	5
	4
	4.33

	4
	5
	5
	5
	5.00

	5
	4
	5
	5
	4.67

	ค่าเฉลี่ย
	4.60
	4.80
	4.80
	4.73


ตารางที่ 3.3 แสดงผลการประเมินความเข้าใจข้อมูลจากการรับฟังเสียงที่ระบบสร้างขึ้น
สรุปผล
โครงงานเครื่องช่วยอ่านฉลากยาด้วยปัญญาประดิษฐ์ผ่านการแปลงข้อความเป็นเสียง มีวัตถุประสงค์เพื่อพัฒนาระบบที่สามารถอ่านข้อความบนฉลากยา วิเคราะห์ข้อมูลสำคัญ และแปลงข้อความเป็นเสียงพูด เพื่อช่วยอำนวยความสะดวกในการเข้าถึงข้อมูลบนฉลากยา โดยเฉพาะผู้สูงอายุ ผู้ที่มีความบกพร่องทางการมองเห็น และผู้ที่มีความยากลำบากในการอ่านข้อความขนาดเล็กบนฉลากยา
การพัฒนาระบบดำเนินการโดยใช้บอร์ด Raspberry Pi 5 ร่วมกับกล้อง USB สำหรับรับภาพฉลากยา จากนั้นประมวลผลภาพด้วยไลบรารี OpenCV และอ่านข้อความด้วยระบบรู้จำอักขระจากภาพแบบผสม (Hybrid OCR) ซึ่งประกอบด้วย TrOCR และ EasyOCR พร้อมทั้งตรวจสอบชื่อยาด้วยฐานข้อมูลยา ก่อนนำข้อมูลเข้าสู่กระบวนการวิเคราะห์และสรุปสาระสำคัญด้วยโมเดลภาษาขนาดใหญ่ (Large Language Model: LLM) และแปลงข้อความเป็นเสียงด้วยระบบ Text-to-Speech เพื่อให้ผู้ใช้งานสามารถรับฟังข้อมูลผ่านลำโพงได้อย่างสะดวก
ผลการทดสอบประสิทธิภาพของระบบพบว่า การประยุกต์ใช้โมเดลภาษาขนาดใหญ่ (Large Language Model: LLM)  ช่วยเพิ่มความถูกต้องในการอ่านและวิเคราะห์ข้อมูลบนฉลากยา โดยค่าความถูกต้องเฉลี่ยของระบบเพิ่มขึ้นจากร้อยละ 77.85 เป็นร้อยละ 92.93 ขณะที่ระบบใช้ระยะเวลาในการประมวลผลตั้งแต่รับภาพจนแปลงข้อความเป็นเสียงเฉลี่ย 21.33 วินาทีต่อครั้ง นอกจากนี้ ผลการประเมินความเข้าใจข้อมูลจากเสียงที่ระบบสร้างขึ้นมีคะแนนเฉลี่ย 4.73 จากคะแนนเต็ม 5 หรือคิดเป็นร้อยละ 94.67 แสดงให้เห็นว่าผู้ใช้งานสามารถเข้าใจข้อมูลที่ระบบนำเสนอได้อย่างถูกต้องและชัดเจน

กิตติกรรมประกาศ
คณะผู้จัดทำขอขอบพระคุณอาจารย์ที่ปรึกษาโครงงานที่ได้ให้คำปรึกษา ข้อเสนอแนะ และแนวทางในการดำเนินงานตลอดระยะเวลาการจัดทำโครงงาน รวมทั้งขอขอบพระคุณคณะครูและโรงเรียนที่ให้การสนับสนุนด้านสถานที่และอุปกรณ์ที่จำเป็นต่อการดำเนินโครงงาน ขอขอบคุณผู้ทดสอบระบบทุกท่านที่ให้ความร่วมมือในการทดลองใช้งานและประเมินผล พร้อมทั้งให้ข้อเสนอแนะอันเป็นประโยชน์ต่อการปรับปรุงและพัฒนาระบบให้มีประสิทธิภาพยิ่งขึ้น คณะผู้จัดทำขอขอบพระคุณทุกท่านที่มีส่วนสนับสนุนและให้กำลังใจจนโครงงานเรื่อง "เครื่องช่วยอ่านฉลากยาด้วยปัญญาประดิษฐ์ผ่านการแปลงข้อความเป็นเสียง" สำเร็จลุล่วงด้วยดี

